Forslag til Rådets forordning (EF) om fællesskabsstøtte til førtiltrædelsesforanstaltninger inden for landbrug og udvikling af landdistrikter i ansøgerlandene i Central- og Østeuropa i førtiltrædelsesperioden (98/C 150/06) KOM(1998) 153 endelig udg. - 98/0100(CNS)

(Forelagt af Kommissionen den 19. marts 1998)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 235,

under henvisning til forslag fra Kommissionen,

under henvisning til udtalelse fra Europa-Parlamentet,

under henvisning til udtalelse fra Det Økonomiske og Sociale Udvalg,

under henvisning til udtalelse fra Regionsudvalget, og

ud fra følgende betragtninger:

(1) Konklusionerne fra Det Europæiske Råd den 12. og 13. december 1997 forudser indførelse af en styrket førtiltrædelsesstrategi for ansøgerlandene i Central- og Østeuropa og en særlig førtiltrædelsesstrategi for Cypern;

(2) med de fremskridt, der i fremtiden måtte blive gjort hen imod en politisk løsning af Cypern-problemet, som der i øjeblikket arbejdes på i De Forenede Nationers regi, og under hensyntagen til den økonomiske situation, således som den på det tidspunkt vil stille sig på øen, kan det, mens tiltrædelsesforhandlingerne foregår på grundlag af konklusionerne fra Det Europæiske Råd i Luxembourg, være hensigtsmæssigt at medtage Cypern på listen over modtagerlande og i den henseende at fastsætte en særlig gennemførelsesbetingelse i denne forordning;

(3) Det Europæiske Råds konklusioner forudser imidlertid, at den i denne forordning omhandlede støtte for øjeblikket ydes til de ti ansøgerlande i Central- og Østeuropa;

(4) Fællesskabet har besluttet at yde en særlig støtte i form af førtiltrædelsesbistand til de lande, der ansøger om tiltrædelse, for at bidrage til at støtte den igangværende økonomiske og sociale reformproces i disse lande og at forberede og lette deres økonomiers integration i Fællesskabets økonomi;

(5) bistanden i medfør af fællesskabsstøtten til førtiltrædelsesforanstaltninger inden for landbrug og udvikling af landdistrikter i ansøgerlandene i Central- og Østeuropa i førtiltrædelsesperioden og bistanden fra Fællesskabet i medfør af Rådets forordning . . . /. . . om fællesskabsstøtte under ISPA i førtiltrædelsesperioden bør samordnes inden for rammerne af forordning . . ./. . . om samordning af bistanden til ansøgerlandene inden for rammerne af førtiltrædelsesstrategien og underlægges bestemmelserne om betingelser i forordning . . ./. . . om bistand til ansøgerlandene inden for rammerne af førtiltrædelsstrategien og særlig om etablering af tiltrædelsespartnerskaber;

(6) der skal træffes beslutning om Fællesskabets førtiltrædelsesstøtte specielt med henblik på at løse prioriterede problemer ved en bæredygtig tilpasning af ansøgerlandenes økonomier og lette deres gennemførelse af den gældende fællesskabsret, særlig i forbindelse med den fælles landbrugspolitik;

(7) førtiltrædelsesstøtten til landbruget bør følge prioriteterne for den reformerede fælles landbrugspolitik; denne støtte bør ydes på prioriterede områder, der fastlægges for hvert land, såsom forbedring af strukturerne for forarbejdning af landbrugs- og fiskeriprodukter, afsætning, kvalitetskontrol af fødevarer samt veterinær- og plantesundhedskontrol og oprettelse af producentgrupper; det bør også være muligt at finansiere projekter for integreret udvikling af landdistrikter med henblik på støtte til lokale initiativer og landbrugsmiljøforanstaltninger, forbedring af landbrugsbedrifternes effektivitet, tilpasning af infrastrukturer og foranstaltninger til fremme af den strukturelle omstilling;

(8) fællesskabsstøtten vil i landbrugssektoren blive gennemført i form af flerårige programmer, der fastlægges efter retningslinjerne og principperne for strukturpolitikkens operationelle programmer for at fremme implementeringen af de gældende principper og procedurer i ansøgerlandene;

(9) i overensstemmelse med forordning (EF) nr. . . ./99 (HS) kan der til en hvilken som helst foranstaltning kun ydes støtte fra et enkelt af Fællesskabets finansieringsinstrumenter i en given periode, idet Den Europæiske Investeringsbank dog følger sine egne regler for ydelse af bistand;

(10) midlerne fra Fællesskabet skal ikke erstatte de midler, der er til rådighed i det enkelte ansøgerland, og fællesskabsstøtten udgør et finansielt bidrag til fuldførelsen af projekter;

(11) førtiltrædelsesstøtten i landbrugssektoren skal ydes i form af et finansielt bidrag fra Den Europæiske Udviklings- og Garantifond for Landbruget, Garantisektionen, i det følgende benævnt »EUGFL«, efter de særlige finansieringsregler, der er fastlagt ved Rådets forordning (EF) nr. . . . (landbrugsfinansforordning);

(12) ved tildelingen til ansøgerlandene af de midler, der fastsættes af budgetmyndigheden i præamblen til dette instrument, bør der fuldt ud tages hensyn til landenes velstand på grundlag af bruttonationalproduktet, arbejdsstyrken i landbruget, det udnyttede landbrugsareal og, om nødvendigt, særlige lokale forhold;

(13) ansøgerlandene bør forelægge deres planer hurtigst muligt for at undgå forsinkelser i gennemførelsen af førtiltrædelsesforanstaltningerne fra den 1. januar 2000;

(14) udarbejdelsen og gennemførelsen af disse programmer og opfølgningsmekanismerne bør være i overensstemmelse med de særlige strukturfondsregler og således lette overførelsen af den gældende fællesskabsret;

(15) der bør foretages en detaljeret forudgående vurdering, inden der indgås forpligtelser for fællesskabsmidlerne, for at sikre, at programmet svarer til de virkelige behov, samt at tillade fleksibilitet i gennemførelsen af Fællesskabets bidrag under hensyntagen til de relevante oplysninger og de første resultater af foranstaltningerne, og for at styrke overvågningen og den efterfølgende evaluering med henblik på at sikre, at de forventede virkninger realiseres effektivt;

(16) det bør fastsættes, at et overvågningsudvalg bistår Kommissionen med at følge hvert enkelt program;

(17) de nødvendige beslutninger bør vedtages efter proceduren i artikel 49 i Rådets forordning (EF) nr. . . . (generel forordning om strukturfondene) og for specifikke finansielle spørgsmåls vedkommende efter proceduren i artikel 13 i forordning (EF) nr. . . . (landbrugsfinansforordning);

(18) Rådet, Parlamentet, Det Økonomiske og Sociale Udvalg og Regionsudvalget bør tilstilles rapporter om fremskridtene med gennemførelsen af førtiltrædelsesstøtten på landbrugsområdet;

(19) i overgangsperioden (1. januar 1999-31. december 2001) bør enhver henvisning til euroen som generel regel betragtes som en henvisning til euroen som en valutaenhed som omhandlet i artikel 2, andet punktum, i Rådets forordning (EF) nr. . . ./98 af 1998;

(20) gennemførelsen af disse foranstaltninger må forventes at bidrage til realisering af Fællesskabets mål, og traktaten indeholder for disse foranstaltninger ikke anden hjemmel end den i artikel 235 -

UDSTEDT FØLGENDE FORORDNING:

AFSNIT 1 MÅL OG FORANSTALTNINGSTYPER

Artikel 1

Mål

1. Denne forordning fastlægger rammerne for fællesskabsstøtte til bæredygtigt landbrug og bæredygtig udvikling af landdistrikter i førtiltrædelsesperioden for følgende ansøgerlande: Bulgarien, Estland, Letland, Litauen, Polen, Rumænien, Slovakiet, Slovenien, Tjekkiet og Ungarn.

2. Fællesskabsstøtten skal være i overensstemmelse med de betingelser, der fastsættes inden for rammerne af tiltrædelsespartnerskaber, og især vedrøre:

a) løsning af prioriterede og særlige problemer i forbindelse med bæredygtig tilpasning af landbrugssektoren og landdistrikterne i ansøgerlandene

b) bidrag til gennemførelse af den gældende fællesskabsret vedrørende den fælles landbrugspolitik og beslægtede politikker.

Artikel 2

Foranstaltninger

1. I overensstemmelse med de af ansøgerlandene fastlagte prioriteter og i overensstemmelse med artikel 4, stk. 3, kan støtten til landbrug og udvikling af landdistrikter vedrøre flere af følgende foranstaltninger:

- investeringer i landbrugsbedrifter

- forbedring af forarbejdningen og afsætningen af landbrugs- og fiskeriprodukter

- forbedring af strukturerne for kvalitets-, veterinær- og plantesundhedskontrol

- landbrugsproduktionsmetoder, der tager sigte på beskyttelse af miljøet og bevarelse af landskabet

- udvikling og diversificering af økonomiske aktiviteter, så der skabes flere eller alternative beskæftigelses- og indkomstmuligheder

- oprettelse af vikar- og driftskonsulentordninger

- oprettelse af producentgrupper

- renovering og udvikling af landsbyer og beskyttelse og bevaring af landdistrikternes bygnings- og landskabsværdier

- grundforbedring og jordfordeling

- oprettelse og ajourføring af matrikler

- forbedring af erhvervsuddannelsen

- udvikling og forbedring af landdistrikternes infrastruktur

- forvaltning af vandressourcer

- skovbrug inklusive skovrejsning, investeringer i skovbedrifter ejet af private skovejere og forarbejdning og afsætning af skovbrugsprodukter

- teknisk bistand til de foranstaltninger, der er omfattet af denne forordning, herunder undersøgelser til hjælp ved forberedelsen og overvågningen af programmet, informations- og offentlighedskampagner.

2. Der kan træffes beslutning om andre foranstaltninger efter proceduren i artikel 49 i (generel forordning om strukturfondene). Gennemførelsesbestemmelser til dette afsnit vedtages om nødvendigt efter samme procedure.

AFSNIT II BISTAND

Artikel 3

Komplementaritet og teknisk bistand

1. Fællesskabets indsats skal supplere tilsvarende nationale aktioner eller bidrage til sådanne. Den fastlægges i nært samarbejde mellem Kommissionen, ansøgerlandet, de kompetente myndigheder og organer og de økonomiske og sociale partnere på det relevante niveau. Dette samarbejde omfatter forberedelse, gennemførelse, herunder finansiering, og vurdering, overvågning og evaluering af foranstaltningerne.

2. Inden for rammerne af den tekniske bistand tager Kommissionen initiativer og træffer foranstaltninger til at sikre, at Fællesskabets foranstaltninger støtter de i artikel 1 omhandlede prioriterede mål og tilfører nationale initiativer merværdi.

Artikel 4

Programmering

1. Foranstaltningerne til udvikling af landdistrikter skal indgå i en plan udarbejdet på det mest passende geografiske niveau. Planen udarbejdes af de kompetente myndigheder udpeget af ansøgerlandet og forelægges Kommissionen af ansøgerlande efter høring af de kompetente myndigheder og organisationer på det relevante niveau.

2. Planerne for udvikling af landdistrikter skal dække en periode på indtil syv år fra den 1. januar 2000, jf. dog artikel 1, stk. 2, og de skal omfatte:

- en kvantificeret beskrivelse af den aktuelle situation, herunder udviklingsmæssige forskelle og mangler og udviklingspotentiale, de vigtigste resultater af tidligere foranstaltninger, hvortil der er ydet fællesskabsbistand, de anvendte finansielle midler og de foreliggende evalueringsresultater

- en beskrivelse af den foreslåede strategi, dens kvantificerede mål, de udvalgte prioriteter for udviklingen af landdistrikter og det dækkede geografiske område

- en forudgående vurdering, der viser de forventede økonomiske, miljømæssige og sociale virkninger, herunder beskæftigelsesvirkninger

- en vejledende samlet finansiel oversigt over de nationale finansielle midler, fællesskabsmidlerne og de eventuelle private finansielle midler, der stilles til rådighed for og svarer til hver enkelt prioritet for udvikling af landdistrikter, der er vedtaget i forbindelse med planen, om nødvendigt inklusive foranstaltninger finansieret af EIB og andre internationale finansieringsinstrumenter

- en vejledende finansiel profil for hvert år omfattet af programmeringsperioden for hver kilde, der bidrager til programmet

- hvis det er relevant, oplysninger om behovet for eventuelle undersøgelser, uddannelse eller teknisk bistand vedrørende forberedelsen, gennemførelsen eller tilpasningen af de pågældende foranstaltninger

- navnene på de kompetente myndigheder og organer, der er ansvarlige for gennemførelsen af programmet, herunder det udbetalende organ

- om muligt en beskrivelse af de »endelige modtagere«, der kan være organisationer eller offentlige eller private virksomheder, der er ansvarlige for udførelsen af foranstaltningerne. Når der ydes offentlig støtte fra andre myndigheder, som ansøgerlandene har pålagt dette, er de endelige modtagere de institutioner, der træffer beslutning om ydelsen af den offentlige støtte

- en beskrivelse af de påtænkte foranstaltninger til implementering af planerne, herunder især støtteordninger, med de nødvendige oplysninger til vurdering af konkurrencereglerne

- bestemmelser, der sikrer en korrekt gennemførelse af programmet, herunder overvågning og evaluering og fastlæggelse af kvantificerede evalueringsindikatorer og kontrol- og sanktionsordninger

- resultaterne af konsultationer og foranstaltninger, der er truffet til inddragelse af kompetente myndigheder og organer og ligeledes relevante økonomiske, sociale og miljømæssige partnere.

3. Ansøgerlandene skal sikre, at deres udviklingsplaner prioriterer foranstaltninger til forbedring af markedseffektiviteten, kvalitets- og sundhedsnormer og foranstaltninger til bevarelse af beskæftigelsen og skabelse af nye beskæftigelsesmuligheder i landdistrikterne i overensstemmelse med bestemmelserne om beskyttelse af miljøet.

4. Medmindre andet aftales med ansøgerlandet, skal planen for udvikling af landdistrikterne fremlægges senest seks måneder efter denne forordnings ikrafttræden.

5. På grundlag af hvert ansøgerlands plan godkender Kommissionen efter proceduren i artikel 49 i (generel forordning om udvikling af landdistrikter) senest seks måneder efter planens fremlæggelse et program for udvikling af landdistrikterne på betingelse af, at alle relevante oplysninger foreligger. Kommissionen vurderer især den foreslåede plan med henblik på at konstatere, om den er i overensstemmelse med denne forordning.

6. Programmet kan om nødvendigt revideres og ændres som følge af:

- den økonomiske og sociale udvikling, relevante nye oplysninger og de konstaterede resultater af gennemførelsen af de pågældende foranstaltninger, herunder resultaterne af overvågning og evaluering

- foranstaltninger truffet inden for rammerne af tiltrædelsespartnerskabet og det nationale program for indførelsen af den gældende fællesskabsret

- behov for ændring af de disponible støttebeløb især i forbindelse med, at nogle af ansøgerlandene som anført i artikel 1, stk. 1, tiltræder Fællesskabet, under hensyntagen til førtiltrædelsesforanstaltningernes effektivitet og resultater.

Artikel 5

Forudgående vurdering, overvågning og evaluering

1. For at vurdere effektiviteten skal støtte til foranstaltninger til udvikling af landdistrikter underkastes forudgående vurdering, midtvejsvurdering, løbende overvågning og efterfølgende evaluering med henblik på vurdering af resultater og virkninger i forhold til de fastlagte mål.

2. Kommissionen og ansøgerlandet overvåger gennemførelsen af programmet. Denne overvågning foretages efter gensidigt aftalte procedurer. Overvågningen foretages ved hjælp af særlige fysiske miljømæssige og finansielle indikatorer, der fastlægges og godkendes på forhånd.

Ansøgerlandene forelægger senest ved udgangen af de første seks måneder det følgende år Kommissionen årlige statusrapporter, der skal indeholde mindst de oplysninger, der anført i artikel 36 i (generel forordning om strukturfondene).

3. Der nedsættes et overvågningsudvalg for hvert program for udvikling af landdistrikterne i overensstemmelse med artikel 34 i (generel forordning om strukturfondene).

Artikel 6

Overensstemmelse

De foranstaltninger, hvortil der ydes fællesskabsstøtte, skal være i overensstemmelse med forpligtelserne inden for rammerne af tiltrædelsespartnerskabet og forenelige med principperne i det nationale program for indførelse af den gældende fællesskabsret.

De foranstaltninger, der finansieres på grundlag af denne forordning, skal være i overensstemmelse med Europaaftalernes bestemmelser, herunder bestemmelserne om gennemførelse af disse aftaler for så vidt angår statsstøtte.

AFSNIT III FINANSIELLE BESTEMMELSER

Artikel 7

Midler

1. Fællesskabets finansielle bidrag til gennemførelsen af programmet for udvikling af landdistrikter finansieres af EUGFL, Garantisektionen, i form af forskud, delfinansiering og finansiering efter principperne i artikel 28 og 29 i (generel forordning om strukturfondene).

Betalingerne af finansiel bistand kan tage form af forskud til gennemførelsen af programmet og betalinger vedrørende afholdte udgifter.

2. Den finansielle tildeling til hvert ansøgerland til førtiltrædelsesstøtte finansieret af EUGFL, Garantisektionen, baseres på objektive kriterier såsom:

- landbrugsbefolkningens størrelse

- landbrugsareal

- bruttonationalprodukt (BNP) i købekraft

- særlige lokale forhold.

3. For den i artikel 4, stk. 2, anførte periode kan indtil 2 % af den årlige tildeling af midler anvendes til finansiering af foranstaltninger truffet på Kommissionens initiativ med henblik på forundersøgelser, udvekslingsbesøg, evalueringer og kontrol.

Artikel 8

Satser for Fællesskabets bidrag

1. Fællesskabets bidrag kan udgøre indtil 75 % af de samlede støtteberettigede offentlige udgifter.

For de i artikel 2, stk. 1, sidste led, og artikel 7, stk. 3, omhandlede foranstaltninger kan Fællesskabets bidrag til finansieringen udgøre indtil 100 % af de samlede støtteberettigede omkostninger.

2. For indtægtsskabende investeringer kan den offentlige støtte udgøre indtil 50 % af de samlede støtteberettigede omkostninger, hvoraf EUGFL-bidraget kan udgøre indtil 75 %. EUGFL's bidrag skal under alle omstændigheder være i overensstemmelse med de lofter for støttesatser og kumulation, der er fastsat for statsstøtte.

3. Den finansielle støtte og betalingerne udtrykkes i euro.

Artikel 9

Finansiel kontrol

1. Den finansielle støtte skal være i overensstemmelse med de principper, der er fastlagt i forordning (EF) nr. . . . (landbrugsfinansforordning).

Kommissionen gennemfører udgifterne i henhold til denne forordning i overensstemmelse med finansforordningen vedrørende Det Europæiske Fællesskabs almindelige budget på grundlag af den finansieringsaftale, der indgås mellem Kommissionen og ansøgerlandet.

2. Kommissionen fastlægger metoderne til forvaltning af programmet, bestemmelserne om overvågning og kontrol af dets gennemførelse, ordningerne til forebyggelse og kontrol af uregelmæssigheder og procedurerne for tilbagebetaling af urigtigt udbetalte beløb. Fastlæggelsen af disse foranstaltninger er en forudsætning for godkendelsen af programmet som omhandlet i artikel 4, stk. 6.

3. Uden at det berører kontrolundersøgelser udført af modtagerlandene, kan Kommissionen og Revisionsretten ved deres egne ansatte eller behørigt bemyndigede repræsentanter udføre tekniske eller finansielle revisioner på stedet, herunder stikprøvekontroller og endelige revisioner.

Artikel 10

Nedsættelse, suspension og ophævelse af støtten

1. Hvis gennemførelsen af en foranstaltninger ikke synes at berettige nogen del af det tildelte finansieringsbidrag, foretager Kommissionen en passende undersøgelse af sagen, især ved at anmode ansøgerlandet eller de myndigheder, dette har udpeget til at gennemføre foranstaltningen, om at fremsætte deres bemærkninger inden for en bestemt frist.

2. Efter denne undersøgelse kan Kommissionen nedsætte eller suspendere støtten til den pågældende foranstaltning, hvis undersøgelsen bekræfter, at der foreligge en uregelmæssighed eller en vigtig ændring, der berører foranstaltningens art eller gennemførelsesvilkår, og som ikke har været forelagt Kommissionen til godkendelse.

3. Beløb, der skal tilbagebetales som følge af overbetaling, overføres til Kommissionen. Ikke-overførte beløb forhøjes med morarenter ifølge finansforordningens bestemmelser.

Artikel 11

Kommissionen fordeler de disponible midler til ansøgerlandene og til gennemførelse af artikel 7, stk. 2. Senest tre måneder efter vedtagelsen af denne forordning meddeler Kommissionen hvert enkelt ansøgerland sin beslutning om den vejledende finansielle tildeling for syv år.

AFSNIT IV GENNEMFØRELSESBESTEMMELSER

Artikel 12

1. Kommissionen vedtager gennemførelsesbestemmelser til denne forordning efter proceduren i artikel 49 i forordning (EF) nr. . . . (generel forordning om strukturfondene).

2. Kommissionen vedtager finansielle gennemførelsesbestemmelser efter proceduren i artikel 13 i forordning (EF) nr. . . . (landbrugsfinansforordning). De skal specielt omfatte passende foranstaltninger til sikring af, at budgetdisciplinen overholdes.

AFSNIT V ANDRE BESTEMMELSER

Artikel 13

Rapporter

Kommissionen forelægger hvert andet år Europa-Parlamentet, Rådet, Det Økonomiske og Sociale Udvalg og Regionsudvalget en rapport om den støtte, Fællesskabet yder ifølge denne forordning.

I denne rapport anfører Kommissionen specielt, hvilke fremskridt der er gjort med realiseringen af de i artikel 1 omhandlede mål.

AFSNIT VI AFSLUTTENDE BESTEMMELSER

Artikel 14

Information og offentlighed

1. De i artikel 4, stk. 5, omhandlede programmer gøres til genstand for passende offentlig omtale i ansøgerlandene.

2. Det gælder især med hensyn til:

- oplysning af potentielle modtagere og relevante organisationer om den bistand, der er til rådighed

- oplysning af offentligheden om Fællesskabets rolle i forbindelse med støtten.

De i denne henseende påtænkte forslag og trufne foranstaltninger meddeles Kommissionen.

Artikel 15

Ved tiltrædelse af Det Europæiske Fællesskab ophører et land med at være berettiget til støtte i henhold til denne forordning. Kommissionen omfordeler de disponible midler mellem de andre modtagere.

Artikel 16

Ikrafttræden

Denne forordning træder i kraft dagen efter offentliggørelsen i De Europæiske Fællesskabers Tidende.

Den anvendes fra den 1. januar 2000.

Denne forordning er bindende i alle enkeltheder og gælder umiddelbart i hver medlemsstat.